<classify> UPANDE wa utetezi katika kesi ya uhujumu uchumi, inayomkabili Mwandishi wa habari za uchunguzi, Erick Kabendera umeieleza Mahakama ya Hakimu Mkazi Kisutu, Dar es Salaam kuwa, bado wanaendelea na mazungumzo na Mkurugenzi wa Mashitaka DPP kuhusu barua ya kukiri na kuomba msamaha aliyoandika mteja wao.Wakili wa Utetezi, Jebra Kambole alidai hayo jana mbele ya Hakimu Mkazi Mkuu, Janeth Mtega wakati kesi hiyo ilipokuja kwa ajili ya kutajwa.Awali, Wakili wa Serikali Mwandamizi, Wankyo Simon alidai upelelezi wa kesi hiyo bado unaendelea.Baada ya kueleza hayo, Wakili Kambole alidai kuwa bado wanaendelea na mazungumzo na Mkurugenzi wa Mashitaka nchini DPP kuhusiana na barua ya kukiri na kuomba msamaha waliyomuandikia. Hakimu Mtega baada ya kusikiliza hoja za pande zote, aliahirisha kesi hiyo hadi Januari 2, 2020 kwa ajili ya kutajwa.Katika kesi hiyo, Kabendera anakabiliwa na kesi ya uhujumu uchumi yenye mashitaka matatu likiwemo la utakatishaji wa Sh milioni 173.Katika mashitaka ya kwanza, ilidaiwa kuwa katika kipindi hicho, Kabendera alijihusisha na mtandao wa kihalifu kwa kutoa msaada kwa genge la uhalifu kwa nia ya kujipatia faida.Inadaiwa kuwa katika kipindi hicho,bila ya sababu, alikwepa kodi ya Sh 173,247,047.02 ambayo ilitakiwa ilipwe Mamlaka ya Mapato Tanzania TRA. Pia inadaiwa Kabendera alitakatisha Sh 173,247047.02 huku akijua fedha hizo ni mazalia ya kosa la kujihusisha na genge la uhalifu na ukwepaji kodi.  <topic>: KITAIFA 